C 188/38
BG
Официален вестник на Европейския съюз
30.5.2023 г.
15. обръща внимание на факта, че през 2019 г., преди пандемията, 42 града в ЕС са регистрирали повече от един милион нощувки на гости, като в Париж, Барселона, Лисабон и Рим нощувките са надхвърлили 10 милиона за всеки един от тези градове; именно градският туризъм и туризмът в градовете на изкуството е този, който беше най-силно засегнат от COVID-19 в периода 2020—2021 г., както и ваканционният туризъм към слънчеви и морски дестинации; 16. счита за положителен факта, че интересът на пътуващите се е изместил към по-малките градове и селските общности, и приветства факта, че посетителите все по-често избират да излязат от „традиционните“ туристически маршрути; във връзка с това решително подкрепя целта на стратегията на ЕС (3) за интелигентна мобилност, насочена към удвояване на високоскоростния железопътен трафик в цяла Европа; изразява убеждение, че съвременните и устойчиви модели на пътуване допълнително ще укрепят селския туризъм; 17. подчертава, че макар ЕС да се представя като туристическа дестинация номер едно в света, възстановяването на туризма в ЕС през последните две години се осъществява главно благодарение на вътрешния и вътрешноевропейския туризъм; за да подкрепи допълнително европейските граждани, пътуващи в ЕС, КР призовава за подновяване на усилията за възстановяване на съществуващите трансгранични железопътни връзки (149 от 265-те връзки са неоперативни (4)), за да се насърчи транспортът с нулеви емисии, да се съживи железопътната мрежа на ЕС и тя да бъде подготвена за предизвикателствата на 21-ви век, като се използват в максимална степен най-съвременните железопътни технологии; Въздействие върху сектора на жилищното строителство 18. признава по-специално, че общините в големите европейски градове са изправени пред нарастващо търсене на жилища на достъпни цени, за да приютят гражданите, желаещи да учат, работят и живеят в тези градове.
Осигуряването на жилища на достъпни цени е въпрос от обществен интерес за местните власти, които трябва да намерят най-добрите възможни решения за избягване на конфронтацията с лицата, които имат интерес да отдават жилища под наем на туристите; 19. посочва, че краткосрочното настаняване под наем съчетава два отделни пазара — жилищния и туристическия пазар; в резултат на това финансовите или фискалните стимули за санирането на сградите могат да улеснят преобразуването на жилищата от такива с жилищна цел в обекти за туристическо настаняване, с възможност те да бъдат експлоатирани с търговска цел за сметка на постоянните жители, студентите и работниците; 20. всеки компетентен орган решава дали краткосрочното настаняване под наем следва да се извършва в сгради за социално жилищно настаняване; 21. подчертава, че в зоните, в които онлайн платформите са много активни, въздействието върху пазара на недвижими имоти е значително (5); наемите и цените на недвижимите имоти се увеличават, което води до намаляване на наличността на сградния фонд за местното население; 22. подчертава, че макар да се предоставят възможности за платформите, от основно значение е да се спазват целите на публичната политика като наличие жилища на достъпни цени и защита на градските центрове, особено когато икономическите условия в Европа се влошават.
Услугите за краткосрочно настаняване под наем чрез платформи и тяхното въздействие не бива да подкопават широкото приемане на туризма в европейските региони и градове, нито да влошават възможностите за живот в кварталите; Обмен на данни 23. поради това е на мнение, че при спазване на стандартите в областта на защита на данните, от платформите на пазара на краткосрочно настаняване под наем би трябвало да се изисква да спазват задължителните изисквания за обмен на информация, тъй като властите се нуждаят от достъп до тази информация, за да гарантират наличието на жилища на достъпни цени; 24. изразява загриженост относно трудностите, срещани от платформите при споделянето на критична информация с публичните власти, въпреки че са налице признаци за това, че те желаят да помогнат на местните и регионалните власти да вземат информирани политически решения и да опростят прилагането и разбирането на местните правила;
(3) (4) (5)
https://transport.ec.europa.eu/transport-themes/mobility-strategy_en.
https://ec.europa.eu/regional_policy/en/information/publications/reports/2018/comprehensive-analysis-of-the-existing-crossborder-rail-transport-connections-and-missing-links-on-the-internal-eu-borders.
https://www.sciencedirect.com/science/article/pii/S0094119020300498.